Ekkert lið úrvalsdeildar karla í fótbolta er með fullt hús stiga eftir fyrstu tvær umferðir deildarinnar. FH og Valur skildu jöfn í Kaplakrika í stórleik gærkvöldsins.
FH og Valur unnu bæði leiki sína í fyrstu umferðinni og voru því með 3 stig fyrir leik liðanna í gær. Á 22. mínútu sauð upp úr þegar Haukur Páll Sigurðsson, fyrirliði Vals, sparkaði Jónatan Inga Jónsson niður og Haukur Páll fékk að líta beint rautt spjald. Valur lék því manni færri það sem eftir lifði leiks. Á 38. mínútu dró til tíðinda. Hörður Ingi Gunnarsson skaut að marki Vals, boltinn hafði viðkomu í baki Ágústar Eðvalds Hlynssonar, breytti um stefnu og endaði í markinu, 1-0 fyrir FH. Þannig var staðan allt þar til 20 mínútur voru til leiksloka þegar Sigurður Egill Lárusson jafnaði metin fyrir Val og 1-1 reyndust lokatölur í Kaplakrika. Nýliðar Keflavíkur tóku á móti Stjörnunni í hinum leik gærkvöldsins en þetta var fyrsti leikur Garðbæinga eftir að Rúnar Páll Sigmundsson lét óvænt af störfum sem þjálfari liðsins. Keflavík vann leikinn 2-0 með mörkum frá Frans Elvarssyni og Kian Williams og Keflavík því komið með þrjú stig í deildinni. Eftir tvær umferðir eru öll lið deildarinnar komin á blað; ekkert lið er með fullt hús stiga og öll lið búin að næla í stig. FH, KA, Valur og Víkingur hafa unnið einn leik og gert eitt jafntefli og eru því með 4 stig. Þá eru Breiðablik, Fylkir, ÍA og Stjarnan með eitt stig.
Önnur umferð úrvalsdeildar kvenna í fótbolta hefst í kvöld. ÍBV tekur á móti Breiðabliki og Þróttur fær Val í heimsókn. Breiðablik og Valur, sem börðust um titilinn á síðustu leiktíð, eru með þrjú stig eftir fyrstu umferðina, Þróttur með eitt og Eyjakonur án stiga.
Lokaumferð úrvalsdeildar karla í körfubolta verður öll leikin samtímis í kvöld. Eftir spennandi botnbaráttu síðustu vikur eru Haukar þegar fallnir úr deildinni með 12 stig. Þrjú lið eiga enn í hættu á að fylgja Haukum í niður í 1. deild; Njarðvík, ÍR og Höttur. Höttur er með 14 stig og þarf á sigri að halda gegn deildameisturum Keflavíkur á Egilsstöðum í kvöld til að eiga möguleika. Njarðvík og ÍR eru með 16 stig og sigur heldur liðunum uppi. Njarðvík mætir Þór Þorlákshöfn og ÍR heimsækir KR. Staðan í deildinni er það jöfn að þrátt fyrir að Njarðvík og ÍR séu í fallhættu, eiga þau einnig möguleika á að tryggja sér sæti í úrslitakeppninni. Bæði lið eru tveimur stigum á eftir Þór Akureyri og Tindastóli sem eru í 7. og 8. sæti. Átta efstu liðin eftir leikin kvöldsins fara í úrslitakeppnina. Flautað verður til leiks í öllum leikjum kvöldsins klukkan korter yfir sjö.
Lokaumferð úrvalsdeildar karla í körfubolta er spiluð í kvöld og eiga þrjú lið í hættu á að falla. Annarri umferð úrvalsdeildar karla í fótbolta lauk í gærkvöld, engu liði tókst að vinna fyrstu tvo leiki leiktíðarinnar.